Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 197/14/1105	Bratislava V, 6.3.2015
EEČ : 2-12-77-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
vedené vyšetrovateľom PZ, XXXXX XXXXX XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe,

že hoci jej z ustanovenia § 62 a nasl. zákona č. 36/2005 Z. z. o rodine v znení neskorších predpisov vyplýva povinnosť prispievať na výživu svojej dcéry XXXXX rod. XXXXX sumou vo výške 90,-€ mesačne a XXXXX nar. XXXXX sumou vo výške 70,-€ mesačne pričom rozsah tejto povinnosti jej bol deklarovaný rozsudkom Okresného súdu XXXXX XXXXX zo dňa 13.02.2012, právoplatným dňa 19.03.2012 podľa ktorého má prispievať na výživné sumou vo výške 90,-€ a 70,-€ mesačne a to vždy do 15. dňa v mesiaci vopred k rukám starej matky XXXXX, nar. XXXXX, trvale bytom XXXXX XXXXX, pričom túto vyživovaciu povinnosť si čo aj z nedbanlivosti neplnila, hoci bola trestným rozkazom Okresného súdu XXXXX XXXXX XXXXX odsúdená za prečin zanedbanie povinnej výživy podľa § 207 ods. 1 Trestného zákona, za obdobie od februára 2012 do januára 2015, čím jej vznikol dlh na bežnom výživnom v celkovej výške 340,-€,

lebo zanikla trestnosť činu

Odôvodnenie:
  Poverený príslušník PZ, XXXXX XXXXX XXXXX  uznesením sp. zn. XXXXX zo dňa 07.03.2014  v zmysle § 206 ods. 1 Trestného poriadku vzniesol obvinenie  XXXXX pre prečin zanedbania povinnej výživy podľa § 207 ods. 1,Trestného zákona a následne dňa 18.12.2014 odstúpil vec miestne a vecne príslušnému policajtovi, nakoľko došlo k zmene právnej kvalifikácie na prečin zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe, ako je uvedené v predmetnom uznesení.

        Dňa 09.02.2015 predložil vyšetrovateľ PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na  § 86 ods. 1 písm. a) Trestného zákona.

        Preskúmaním na vec sa vzťahujúceho spisového materiálu som zistil, že návrh vyšetrovateľa PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je opodstatnený a dôvodný.

        Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

        Podľa § 207 ods. 1, ods. 3 písm. c) Trestného zákona trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.

        Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Obvinená XXXXX vo svojej výpovedi zo dňa 10.06.2014 uviedla že si je vedomá svojej vyživovacej povinnosti a rovnako si je vedomá že si túto povinnosť neplnila riadne v plnej výške a včas .

        Poškodená XXXXX vo svojej výpovedi zo dňa 21.01.2015 uviedla, že obvinená jej dlhuje na výživnom od februára 2012 do januára 2015 sumu vo výške 340,-€. Ďalej uviedla že od júna 2014 sa už nestará o svoju vnučku XXXXX rod. XXXXX nakoľko dňa 21.06.2014 uzavrela manželstvo. Obvinená potvrdila, že od februára 2012 až doposiaľ ona ani jej vnučky netrpeli hmotnou núdzou a konanie obvinenej nemalo na ňu ani na jej vnučky žiadne trvalo nepriaznivé  následky.

       Dňa 30.01.2015 doložila obvinená do vyšetrovacieho spisu poštový poukaz preukazujúci zaplatenie dlžnej sumy 340,-€, pričom následne dňa 02.02.2015 bola kontaktovaná poškodená XXXXX ktorá potvrdila, že obvinená si svoju vyživovaciu povinnosť splnila a uhradila dlžnú čiastku 340,-€.
  
        S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Bystrík Palovič
prokurátor